# Josep Maria Campistol Plana

Josep Maria Campistol Plana (Girona, 5 de maig de 1960) és un metge nefròleg i professor universitari català, Director General de l'Hospital Clínic de Barcelona des de l'any 2016.
Llicenciat en Medicina i Cirurgia a la Universitat de Barcelona el 1983, amb Premi Extraordinari de Llicenciatura, va iniciar la residència en nefrologia (MIR) a l'Hospital Clínic de Barcelona el 1984, doctorant-se el 1991, també amb premi extraordinari. Durant els anys 1991 i 1992 va fer una estada d'un any a la Universitat de Boston per investigar sobre la patogènesi de l'amiloïdosi relacionada amb la diàlisi. L'any 1988 ja havia obtingut una plaça d'adjunt a la Unitat de Trasplantament Renal de l'Hospital Clínic.
Des de l'any 1994 fou professor associat del departament de Medicina de la UB, i des de l'any 1999 al 2007 ha estat professor titular. En el període 2014-2015 va ser el Director Mèdic de l'Hospital Clínic. I entre els anys 2004 i 2014 fou Director de l'Institut Clínic de Nefrologia i Urologia (ICNU) i Cap del Servei de Nefrologia i Trasplantament Renal (SNiTR) de l'Hospital Clínic. Durant aquesta etapa va estar sota la seva responsabilitat mantenir i promoure el programa de trasplantament renal i pancreàtic. Va integrar la Unitat de Trasplantament Renal amb el Servei de Nefrologia, creant el Servei de Nefrologia i Trasplantament renal (SNiTR).
Des de l'any 2016 és el Director General de l'Hospital Clínic de Barcelona, i aquesta responsabilitat la compagina amb la pràctica clínica i la docència, com a professor de Nefrologia en el Departament de Medicina de la Universitat de Barcelona, primer com a titular i des de l'any 2017 com a catedràtic.
L'any 2000 va fundar el Laboratori Experimental de Nefrologia i Trasplantament Renal (LENIT) amb l'objectiu de promoure la recerca translacional en nefrologia i trasplantament renal i pancreàtic. Durant la seva trajectòria com a investigador, ha liderat més de 30 projectes de recerca, la majoria d'ells provinents de fons competitius com l'ISCIII, la Unió Europea, La Marató de TV3 o la Fundació BBVA. És autor més de 800 articles experimentals i clínics en revistes nacionals i internacionals. Els seus interessos de recerca abasten l'ús de nous règims immunosupressors en el trasplantament renal, mecanismes de fibrosi de l'empelt, immunologia del trasplantament, l'amiloïdosi i la medicina regenerativa renal. Josep Maria Campistol és membre de diverses societats internacionals de trasplantaments i de la junta editorial de les principals revistes internacionals en l’àrea de trasplantaments. Ha rebut molts premis i consideracions.

## Referències

* 1 2 3 Busquets i Grabulosa, Lluís; Calzada i Salavedra, Enric «Josep Maria Campistol, Director general de l'Hospital Clínic de Barcelona. Expert en transplantament renal, insuficiència renal crònica i amiloïdosis, el doctor Josep M. Campistol és fill del prestigiós pediatre Josep Campistol (1922-2009)». Dominical del Diari de Girona, 03-07-2016 [Consulta: 9 desembre 2022].
* ↑ «Josep María Campistol Plana». Fundación Gadea Ciencia. [Consulta: 10 desembre 2022].
* 1 2 «Dr. Josep M. Campistol». Hospital Clínic de Barcelona. [Consulta: 10 desembre 2022].
* ↑ «La elección de Campistol como gerente del Clínic se formalizará el 1 de enero. Asume el cargo el actual director médico, siendo el responsable, hasta hace un año, de la Nefrología». Redacción Médica, 27-11-2015 [Consulta: 9 desembre 2022].
* ↑ Costa, Víctor «Campistol: "Despolititzem la sanitat pública i humanitzem-la!" El director general de l'Hospital Clínic explica com la tecnologia canvia l'estructura hospitalària i la relació amb els pacients». VIA Empresa, 15-06-2019 [Consulta: 10 desembre 2022].
* ↑ Mouzo, Jessica «El director del Clínic: “L’hospital seguirà sent públic”. Josep Maria Campistol s'estrena en el càrrec al mateix temps que el centre es converteix en consorci, decisió polèmica». El País, 07-01-2016 [Consulta: 10 desembre 2022].